Tina Østergaard bliver ny chef for Anklagemyndigheden ved Nordjyllands Politi fra 1. oktober 2017.

Nordjyllands Politi har nu fået en ny øverste chef for Anklagemyndigheden. Fra 1. oktober 2017 er Tina Østergaard nemlig udnævnt til chefanklager ved Nordjyllands Politi, efter hendes forgænger på posten, Anne Marie Roum Svendsen, blev udnævnt til kredsens politidirektør. Derfor har Tina Østergaard også fungeret i stillingen siden 1. juni og dermed kunnet vænne sig til den. - Jeg er meget glad på både politiets og egne vegne over, at Tina Østergaard nu er blevet udnævnt. Jeg ser frem til samarbejdet, siger politidirektør ved Nordjyllands Politi, Anne Marie Roum Svendsen. Tina Østergaard er godt bekendt med arbejdet i Nordjyllands Politi, da hun siden 1. maj 2016 har arbejdet som advokaturchef i Nordjyllands Politi. Før det var hun senioranklager ved Statsadvokaten i Viborg, og hun har - siden hun i 1998 færdiggjorde sin uddannelse til jurist - arbejdet for politiet. Tina Østergaard glæder sig meget til at stå i spidsen for Anklagemyndigheden i Nordjyllands Politi. - Jeg vil som ny chefanklager arbejde for at skabe et dynamisk miljø, hvor de centrale nøgleord for mig er: trivsel, samarbejde, synlighed, helhedstænkning og så ikke mindst god service til borgerne, siger Tina Østergaard. Chefanklager Tina Østergaard indgår i politikredsens Øverste Ledelse.